Vuiste klap ná rugbywedstryd tussen o. 15’s’n Deel van die geveg wat Saterdag tussen die o/15-rugbyspanne van Hoërskool Middelburg en Hoërskool Rustenburg uitgebreek het. (Foto: Hennie Homann / HH Photography and Design) Die beheerliggame van sowel Hoërskool Middelburg in Mpumalanga as Hoërskool Rustenburg in Noordwes is besig met ondersoeke ná ’n woeste geveg wat Saterdag tussen die o. 15-rugbyspanne van dié skole ná ŉ rugbywedstryd by Hoërskool Nelspruit uitgebreek het. Dié spanne het in die plaatfinaal van die Noordvaalbeker in Mbombela gespeel. Die eindfluitjie het egter skaars geblaas toe toeskouers op die veld gestorm het. ŉ Video van die voorval, waarin gesien kan word hoe verskeie mense aan mekaar ruk en pluk, is sedertdien op sosiale media versprei. Dis nie in dié stadium duidelik wat die bakleiery veroorsaak het of wie almal daarby betrokke was nie, en dit maak deel van die onderskeie ondersoeke uit. Albei skole het intussen verklarings uitgereik waarin hulle gewelddadige gedrag soos dié veroordeel. Ondanks bewerings dat ŉ afrigter van Hoërskool Rustenburg (RHS) ŉ speler glo aan die keel gegryp het, sê die beheerliggaam van dié skool dat daar tot dusver geen bewyse is dat “volwassenes, personeel ingesluit, minderjarige spelers aangerand het nie”. “Ons het reeds met RHS-leerders, afrigters en ander ooggetuies gepraat om uit te pluis wat gebeur het,” het Bernhard Visser, voorsitter van RHS se beheerliggaam, in ŉ amptelike verklaring gesê. “In hierdie stadium dui die inligting tot die beskikking van die RHS-beheerliggaam dat geen afrigters, ondersteuners of ouers van RHS enige minderjarige spelers aangerand het nie. Die videomateriaal en verklarings wat reeds beskikbaar is, gee ons ’n goeie idee van die verloop van gebeure. Die ondersoek is egter nog aan die gang en die beheerliggaam versoek enige persone met inligting of bykomende videomateriaal om dit aan die skool te verskaf.” Visser sê hy het ook reeds met die beheerliggaam van die Hoërskool Middelburg in verbinding getree en het ’n positiewe gesprek gehad wat op gedeelde waardes gefokus het. “Ek hoop ons sal kan saamwerk om die voorval op ’n sinvolle en deursigtige wyse te ondersoek. “Die beheerliggaam van die Hoërskool Rustenburg keur gewelddadige gedrag ten sterkste af. Ons leerders se veiligheid is egter ons eerste prioriteit. Indien daar bewyse is wat daarop dui dat RHS-spelers se veiligheid in gedrang gebring is, is dit ons plig om toe te sien dat hierdie bewyse beskikbaar gestel word, behoorlik ondersoek word en dat daar teen skuldiges opgetree word. Die beheerliggaam is daartoe verbind om enige formele ondersoek na die voorval te ondersteun en sy volle samewerking te gee.” André Brandmuller, lid van Hoërskool Middelburg se beheerliggaam, het in ŉ verklaring gesê die skool wil in dié stadium geen uitsprake lewer oor die gebeure, wie betrokke was of wie aanspreeklik gehou moet word nie. “Ons is tans met ŉ volledige ondersoek na die voorval besig en sal dan ook ’n besluit neem oor enige verdere stappe wat gedoen moet word, indien enigsins, wanneer die ondersoek afgehandel is.” Japie Botes, voorsitter van Hoërskool Middelburg se beheerliggaam, sê “enige gewelddadige gedrag gedurende sportwedstryde, en in besonder gedrag soos dit wat Saterdag gesien is, is in geheel onaanvaarbaar”. ’n Deel van die geveg wat Saterdag tussen die o/15-rugbyspanne van Hoërskool Middelburg en Hoërskool Rustenburg uitgebreek het. (Foto: Hennie Homann / HH Photography and Design) Dié beheerliggaam is verder van mening dat dit noodsaaklik is vir die beheerliggame van skole wat by hoogs kompeterende skolesport betrokke is, byeen moet kom om op ’n gedragskode tussen sodanige skole te besluit om sulke gedrag te besweer. “In hierdie verband stem ek met die voorsitter van die beheerliggaam van Hoërskool Rustenburg saam dat ons moet saamwerk om toe te sien dat voorvalle soos hierdie nie weer gebeur nie.” Die skole het nie kommentaar gelewer op sprake dat strafregtelike klagte in verband met die voorval by die polisie ingedien is nie. Potchefstroom Herald berig dat twee van Hoërskool Middelburg se leerders klagte by die polisie ingedien het. Maroela Media het ŉ navraag in dié verband aan die polisie gerig en wag tans op terugvoer. ŉ Geveg het in Mei vanjaar ook op die rugbyveld uitgebreek in wedstryd tussen Hoërskool Daniëlskuil en Hoërskool Kathu in die Noord-Kaap. In dié geval is ŉ onderwyser van die Hoërskool Daniëlskuil deur ouers, twee 15-jarige leerders en ŉ hulpafrigter (almal van die Hoërskool Daniëlskuil) langs dié skool se rugbyveld bygedam – glo omdat hulle ontevrede met die onderwyser, ook die skeidsregter in die wedstryd, se hantering van die wedstryd was. Die betrokke toeskouers is gevolglik lewenslank van alle rugby-aktiwiteite verbied terwyl die leerders ook vir ŉ aantal wedstryde geskors is.